<classify> Kamati hiyo ilifanya jukumu la kuhamasisha wadau mbalimbali kuiunga mkono Taifa Stars na kuisaidia katika maandalizi ya michezo miwili dhidi ya Algeria, ambapo wa kwanza ilitoka sare ya mabao 2-2 Dar es Salaam kabla ya kufungwa mabao 7-0 mjini Blida, Algeria.Akizungumza jana, Makamu Mwenyekiti wa Kamati hiyo, Michael Wambura alisema walikabidhiwa timu siku 15 kabla ya mchezo wa kwanza na Algeria, huku wakiwa hawana fedha kwenye mfuko, hivyo wakaanza jukumu la kutafuta wadau kwa ajili ya kuchangia.Tulipanga timu iende nje ya nchi kuweka kambi, tukachagua Afrika Kusini, kwa sababu tulikuwa hatuna fedha tukalazimika kutoa mifukoni mwetu ili iende kuanza maandalizi, alisema. Alisema fedha walizokusanya kwa wadau ni Sh milioni 120 na zile walizohamasisha watu kuchangia kwa njia ya simu zilipatikana Sh 177,000.Wambura alifafanua kuwa pia, waliahidi zawadi Sh milioni 50 kama wangeifunga Algeria, lakini kwa sababu walitoka sare waliwapa wachezaji Sh milioni 25 ili wasikate tamaa. Pia walisema waliahidi katika mchezo wa marudiano kama timu hiyo ingeshinda wangetoa Sh milioni 500 na kufafanua kuwa fedha hizo sio kwamba zilikuwa kwenye akaunti isipokuwa kuna watu waliahidi kuwapa.Akizungumzia deni hilo la dola 35,000, Wambura alisema lilitokana na gharama kubwa kuanzia kambi ya Afrika Kusini hadi ile ya hapa nyumbani ikiwemo kuigharimia Algeria. Kwa upande wake Mkuu wa Mkoa wa Dar es Salaam, Said Meck Sadiki aliipongeza kamati hiyo kwa juhudi kubwa iliyofanya licha ya Taifa Stars kufungwa mabao 7-0 na kutolewa kwa jumla ya mabao 9-2.Alisema akiwa mmoja wa wanakamati ni kuwa ilikuwa na jukumu kubwa na anayebeza juhudi za kamati hiyo ana upungufu wa kibinadamu na ni mbinafsi. Hata kama timu ilifungwa mabao 7-0 ,hatutakiwi kukata tamaa, ilikuwa ni sehemu ya mchezo, lakini ukweli wachezaji walijitahidi kwa uwezo wao, huwezi kila siku kushinda ndio maana tulishuhudia Real Madrid wakifungwa na Barcelona, Manchester United ikifungwa na Liverpool, alisema.Mkuu huyo wa Mkoa alisema yeye ndiye aliyetoa wazo la kuahidi wachezaji Sh milioni 500 kama wangeitoa Algeria kwa vile alipata wadau watatu wa kutoa fedha hizo. Alitaja miongoni mwa wadau hao ni Mwenyekiti wa Kamati hiyo, Farouq Baghoza aliyeahidi Sh milioni 100 na wengine wawili ambao hakuwataja, mmoja akiahidi kutoa Sh milioni 300 na mwingine Sh milioni 100.Alisema hata michango iliyotoka kwa wadau ilisaidiwa pia na Rais mstaafu, Jakaya Kikwete ambapo wao walienda kuzungumza naye akawasaidia kuandika barua kwa watu ili kuichangia timu hiyo. Baadhi ya waliokuwa wakiunda kamati hiyo ni Mwenyekiti Baghoza, Makamu Wambura, Katibu Teddy Mapunda na wajumbe mbalimbali.  <topic>: MICHEZO 